दिवचल ः मुळावे अवस्थेंत विद्यार्थ्यांनी अश्टताशी व्यक्तीमत्व विकास सादपाचे नदरेन कार्यरत रावचें. तशें रावल्यार जिणेंतल्या अनेक समस्यांचेर मात करप तांकां सहज शक्य जातलें अशें आदर्श शिक्षक पुरस्कार मेळोवपी निवृत्त शिक्षक कालिदास उमर्ये हांणी सांगलें.
 गणिता सारको क्लिश्ट विशय भुरग्यांक समजतलो अशे भाशेंत शिकोवपी गणेश शेणय सारके शिक्षक अभिनंदनाक पात्र आसात अशेंय तांणी सांगलें.
 दिवचल सरकारी मुळावे आनी माध्यमीक शाळेचे गणीत विशयाचे शिक्षक गणेश शेणय हांचे सेवा निवृत्ती निमतान शुक्रारा, 9 सप्टेंबराक दिवचलच्या केंद्र शाळेंत (पोरणें पुलीस स्टेशन) आयोजीत केल्ल्या सत्कार सुवाळ्याक उमर्ये मुखेल सोयरे ह्या नात्यान उलयताले.
 ह्या वेळार शाळा वेवस्थापन समितीचे सल्लागार श्रीकृष्ण धोंड, मुख्याध्यापिका सर्वेदा गांवकार, पालक शिक्षक संघाची अध्यक्ष गायत्री पाटील, रसिका तुळपुळे, पत्रकार दुर्गादास गर्दे आदींची माचयेर उपस्थिती आसली.
 विद्यार्थ्यांचे सर्वांगीण प्रगती खातीर पालक, शिक्षक अविरतपणान वावुरतात. विद्यार्थ्यांनी ह्या सोयीसुविधांचो लाव घेत व्यक्तीमत्व विकास सादचो अशें आवाहन कालिदास उमर्ये हांणी केलें.
 श्रीकृष्ण धोंड हांणीय ह्या वेळार मनोगत उक्तायलें.
 मुख्याध्यापिका सर्वेदा गांवकार हांणी गणेश शेणय हांणी शिक्षक ह्या नात्यान दिल्ल्या योगदानाचो नियाळ घेतलो. ह्या वेळार नझिमा, ताहिरा, सलमा, मुस्कान शहा आदी विद्यार्थ्यांनी शेणयसरा विशीं मनोगतां उक्तायलीं. शिक्षिका अरूणा मोरजकार आनी नाझिम हांचींय ह्या वेळार उलोवपां जालीं. विद्यार्थ्यांनी हे कार्यावळींत शिक्षक गीत सादर केलें.
 छाया वझरकार हांणी कार्यावळीचें सुत्रसंचालन केलें. शाळेचो निकाल सातत्यान 100 टक्के लागत आशिल्ल्यान कालिदास उमर्ये हांणी सगल्या शिक्षकांचो गुलाबाचें फूल आनी भेटवस्त दिवन भोवमान केलो. शाळेची आदली विद्यार्थिनी किर्ती उमर्ये हिचो शाळेच्या उपक्रमांत सहभाग घेवन सहकार्य केल्ले खातीर भोवमान केलो. श्रद्धा गोवेकार हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 